b'\n_START_ARTICLE_\nGunnar Gr\xc3\xb6nqvist\n_START_PARAGRAPH_\nGunnar Aleksander Gr\xc3\xb6nqvist (9. helmikuuta 1895 \xe2\x80\x93 12. tammikuuta 1975) oli lappeenrantalainen yritt\xc3\xa4j\xc3\xa4 ja valokuvaaja. H\xc3\xa4n oli ahkera valokuvataiteen tukija, ja h\xc3\xa4n perusti Lappeenrannassa ja Etel\xc3\xa4-Karjalassa toimivan Saimaan Kameraseura ry:n vuonna 1946. Sit\xc3\xa4 ennen h\xc3\xa4n oli ollut 1930-luvulla ainakin Amat\xc3\xb6rfotografklubben i Helsingfors rf:n (eli AFK:n) ja Tampereen Kameraseura ry:n j\xc3\xa4sen._NEWLINE_Saimaan kameraseuran perustamisesta l\xc3\xa4htien Gr\xc3\xb6nqvist toimi sen hallituksessa eli johtokunnassa, kuten sit\xc3\xa4 siihen aikaan kutsuttiin, pieni\xc3\xa4 katkoja lukuun ottamatta tammikuuhun 1958 saakka ja aktiivisena rivij\xc3\xa4senen\xc3\xa4 viel\xc3\xa4 sen j\xc3\xa4lkeenkin. Seuran mainostus- ja ilmoitustoiminnan tehostamiseksi h\xc3\xa4n lahjoitti liikkeens\xc3\xa4 ulkosein\xc3\xa4lle kiinnitetyn ilmoituskaapin. Vuonna 1958 Gr\xc3\xb6nqvist valittiin Saimaan kameraseuran ensimm\xc3\xa4iseksi kunniaj\xc3\xa4seneksi. Saimaan Kameraseuran "Vuoden n\xc3\xa4yttelykuvaajan" kiertopalkinto on nimetty Gunnarin lautaseksi 1950-luvun esimerkin mukaan. Toimintakertomus vuodelta 1958 nimitt\xc3\xa4in kertoo:_NEWLINE_\xe2\x80\x9dSamoin seura sai kiertopalkinnoksi A-sarjaan komean \xe2\x80\x99Gunnarin lautasen\xe2\x80\x99 sek\xc3\xa4 B-sarjaan kiertopalkinnoksi samanlaisen lautasen, molemmat samalta tuntemattomalta lahjoittajalta.\xe2\x80\x9d_NEWLINE_Gunnar Gr\xc3\xb6nqvist oli naimisissa Martta Lempi o.s. Koskisen (1905\xe2\x80\x931970) kanssa. Heid\xc3\xa4n poikansa oli Heikki Gr\xc3\xb6nqvist. Gr\xc3\xb6nqvistien perheyritys Valotus Oy toimi valokuvausalalla Lappeenrannassa osoitteessa Koulukatu 19.'